Hiljade ljudi na prvomajskim protestima širom sveta
Od Turske do Francuske, demonstranti1. maja izašli su na ulice i sukobili se sa policijom
Demonstranti u SAD i širom sveta obeležili su Međunarodni praznik rada - Prvi maj - mitinzima i demonstracijama koje su u nekim zemljama postale nasilne, izražavajući gnev protiv autoritanizma i desničarske politike, od Francuske do Turske Prvi maj je obično dan protesta, pa ni danas nije bio izuzetak. Policija je ispaljivala suzavac na demonstrante koji su se okupili na trgu Taksim u Istanbulu, gde su i ranijih godina održavani krvavi protesti. U Turskoj vlada velika napetost od kada je predsednik Erdogan prošlo meseca pobedio tesnom većinom glasova na referendumu, koji mu je pružio veoma široka ovlašćenja. Više od 200 učesnika protesta uhapšeno je u ponedeljak. U Rusiji je vladala drugačija atmosfera. Današnjeg vedrog prolećnog dana oko stotinu hiljada ljudi se okupilo u Moskvi. "Ovako veliki skup pokazuje jedinstvo naroda. Ovo je praznik rada i mira, a vreme je divno. Ljudi su nasmejani, raspoloženi", kaže učesnik parade, Juri. Ovakav duh bio je u oštroj suprotnosti sa onim u subotu kada su hiljade Rusa došle da predaju pisma sa svojim žalbama vladinim kancelarijama. Organizatori masovnog protesta navode da je policija uhapsila demonstrante u gradovima širom Rusije, uključujući 120 ljudi u Sankt Peterburgu. Francuska, u kojoj i dalje vlada vanredno stanje, i u kojoj se za manje od nedelju dana održavaju izbori, nalazila se u stanju pripravnosti. Devet hiljada policajaca je raspoređeno da bi razdvojilo pristalice dva kandidata – centriste, Emanuela Makrona, i nacionalistkinje Marin Le Pen koja želi da ograniči ulazak imigranate iz muslimanskih zemalja, i izvede Francusku iz Evropske unije. Marin Le Pen je održala politički skup izvan Pariza, na kome je Makrona nazvala "kandidatom kavijarske levice". Makron je takođe vodio kampanju u ponedeljak ali njegove pristalice nisu bile mnogo vidljive među demonstrantima Prvog maja. U Parizu, maršiale su hiljade ljudi od kojih su mnogi protivnici Le Pen. “Moramo da sprečimo Marin Le Pen, svi smo saglasni sa tim. Moramo da zaustavimo dalje povećanje broja glasova za Marin Le Pen, što bi moglo biti pogubno u budućnosti", kaže sindikalni vođa Žan-Klod Maili. Sa izborima koji se bliže i temama koje su podelile građane, ovaj dan protesta jasno je pokazao pozicije obe strane. Demonstranti u Parizu bacali su Molotovljeve koktele i sukobili se sa policijom. U SAD, fokus okupljanja na Prvi maj premestio se sa radnika na imigrante. Desetine hiljada ljudi očekuju se na protestima od Njujorka do Los Anđelesa, gde će izraziti protivljenje radu predsednika Trampa na tome da ubrza proces deportacija.